Pohjois-Savon vaakunana on Savon historiallisen maakunnan vaakuna
**Pohjois-Savon vaakuna** on Pohjois-Savon maakunnan heraldinen tunnus ja sama kuin Savon historiallisen maakunnan vaakuna. Sen heraldinen selitys kuuluu: "Mustalla kilvellä palkittainen viritetty käsijousi. Kaikki kultaa paitsi jousen jänne, nuolen kärki ja sulitettu pyrstö hopeaa. Kilven päällä on kreivikunnan arvokruunu, jossa näkyy kahdeksan helmeä kruununkehällä ja kolme helmeä sen yläpuolella, yksi keskellä ja yksi kummankin uloimman näkyvissä olevan helmen päällä."

Vaakunan historia
-----------------

Savon vaakunan aihe on pysynyt suurin piirtein muuttumattomana sen ensivaiheista 1500-luvulta asti. Varhaisin tunnettu maininta nuolella viritetystä jousesta on Ruotsin kuningas Kustaa Vaasan hautajaisista vuodelta 1560, jossa jousiaiheista lippua kannettiin Savon tunnuksena. Ensimmäinen tunnetusti säilynyt esimerkki on vuodelta 1562 peräisin olevassa teoksessa *Armorial suédois* esitetty vaakuna, jossa jousi osoittaa heraldiseen vasempaan (kilven käyttäjän näkökulmasta). Vaakunan aiheet on tyypillisesti kuvattuna osoittamaan heraldiseen oikeaan, jonka takia Savon jousenkin suunta myöhemmin vakiintui juuri oikeaan suuntaan osoittavaksi. Etelä-Savo kuitenkin käyttää (kruunuttomassa) vaakunassaan vasempaan osoittavaa jousta.

Jousi-aiheen on tulkittu symboloivan Savon asemaa Ruotsin itäisimpänä rajamaakuntana ennen Käkisalmen läänin alueen liittämistä Ruotsiin Stolbovan rauhassa vuonna 1617. Vaakunan ulkoasu ja selitys vahvistettiin sisäasiainministeriön toimesta vuonna 1962 heraldikko Ahti Hammarin mallin pohjalta.

Savon isännänviiri
Vaakunan jousiaihe toistuu useissa Pohjois- ja Etelä-Savon kuntien vaakunoissa ja sen värejä käytetään historiallisen Savon isännänviirissä.

Pohjois-Savon tunnuksena
------------------------

Pohjois-Savon maakunnan tunnukseksi vaakuna vakiintui hiljalleen muun muassa läänijaon seurauksena. Siinä missä vanha Kuopion lääni kattoi aluksi lähes nykyisten Pohjois-Savon ja Pohjois-Karjalan maakuntien alueet, Mikkelin lääni kattoi Etelä-Savon ja Itä-Hämeen. Maakuntajako näkyi läänien vaakunoissa; Suomen suuriruhtinaskunnan aikaan Kuopion läänin vaakunassa oli Savon ja Karjalan maakuntien vaakunat, mutta läännin itäpuolen tultua omaksi Pohjois-Karjalan läänikseen vuonna 1960 ja sisäministeriön vahvistettua uusien läänien vaakunat 1962, Kuopion läänin vaakunaksi tuli Savon maakuntavaakuna. Lääniuudistusta ja maakuntien hallinnollista asemaa kaavailtaessa nykyinen Pohjois-Savon liitto käytti tunnuksenaan Savon vaakunaa. Erotukseksi Savon maakuntavaakunasta sisäministeriö vahvisti Pohjois-Savolle kruunuttoman vaakunan vuonna 1997. Se oli käytössä vuoteen 2021, jolloin maakunnan liitto otti käyttöön Savon historiallisen vaakunan.

Pohjois-Savon maakuntalippu
Savon vaakunan pohjalta tehtiin myös Pohjois-Savon maakuntalippu, jossa jousi on asetettuna kahden keltaisen reunuksen väliin. Lipun ulkoreuna on kolmihaarainen.

Galleria
--------

* Savon vaakuna vuoden 1562 teoksessa Armorial suédois. Ranskan kansalliskirjasto, Pariisi.Savon vaakuna vuoden 1562 teoksessa *Armorial suédois.* Ranskan kansalliskirjasto, Pariisi.
* Savon vaakuna Kustaa II Aadolfin hautajaisista vuodelta 1634.Savon vaakuna Kustaa II Aadolfin hautajaisista vuodelta 1634.
* Savon vaakuna Erik Dahlbergin piirtämänä vuodelta 1714.Savon vaakuna Erik Dahlbergin piirtämänä vuodelta 1714.
* Suomen suuriruhtinaskunnan aikainen Kuopion läänin vaakuna vuodelta 1899.Suomen suuriruhtinaskunnan aikainen Kuopion läänin vaakuna vuodelta 1899.
* Itä-Suomen läänin vaakuna vuosina 1997–2009.Itä-Suomen läänin vaakuna vuosina 1997–2009.
* Savon jousi Kuopion vaakunassa.Savon jousi Kuopion vaakunassa.
* Savon jousi Iisalmen vaakunassa.Savon jousi Iisalmen vaakunassa.

Katso myös
----------

* Pohjois-Savon maakunnan kuntien vaakunat

Lähteet
-------

* Iltanen, Jussi: *Suomen kuntavaakunat* (2013), Karttakeskus, ISBN 951-593-915-1

### Viitteet

1. 1 2  Pohjois-Savon liitto, Viestintä, Uutiset: *Savon historiallinen vaakuna on Pohjois-Savon liiton uusi tunnus*
2. ↑  Pohjois-Savon liitto, Viestintä: *Viestintämateriaalit*
3. ↑  Vaakunoiden historiaa – Seutuwiki *seutu.wikimikkeli.fi*. Viitattu 27.6.2020.
4. ↑  Jussi Iltanen: *Suomen kuntavaakunat*, s. 17. Karttakeskus, 2013.
5. ↑  Jussi Iltanen: *Suomen kuntavaakunat*, s. 141. Karttakeskus, 2013.
6. ↑  Heraldinen lautakunta vastaa: Etelä-Savon maakuntavaakuna on poikkeustapaus - ePressi *www.epressi.com*.  27.2.2015. Viitattu 27.6.2020.
7. ↑  Maakuntatunnukset Pohjois-Savon liitto. Viitattu 27.6.2020.

Suomen maakuntien vaakunat
Ahvenanmaan vaakuna |
Etelä-Karjalan vaakuna |
Etelä-Pohjanmaan vaakuna |
Etelä-Savon vaakuna |
Kainuun vaakuna |
Kanta-Hämeen vaakuna |
Keski-Pohjanmaan vaakuna |
Keski-Suomen vaakuna |
Kymenlaakson vaakuna |
Lapin maakunnan vaakuna |
Pirkanmaan vaakuna |
Pohjanmaan vaakuna |
Pohjois-Karjalan vaakuna |
Pohjois-Pohjanmaan vaakuna |
Pohjois-Savon vaakuna |
Päijät-Hämeen vaakuna |
Satakunnan vaakuna |
Uudenmaan vaakuna |
Varsinais-Suomen vaakuna
  
**Entisten maakuntien vaakunat**  

*Itä-Uudenmaan vaakuna*